Stockholm (linn)

Stockholm (varasem eestikeelne nimekuju Stokholm pole soovitatav) on Rootsi pealinn. Asub Stockholmi läänis Stockholmi valla ja kümne ümberkaudse valla territooriumil Upplandi ja Södermanlandi maakonna piiril. Teda on nimetatud Põhjala Veneetsiaks ja Mälareni kuningannaks.

1252 asutatud linna ajalooline südamik paikneb Stadeni saarel. Stockholmis on palju kauneid keskaegseid ehitisi.

Stockholm on Rootsi pealinn ning Stockholmi lääni, Stockholmi praostkonna ja Stockholmi valla keskus. 

Linna pindala oli 2005. aasta 31. detsembri seisuga 37 730 hektarit. 

Stockholm on Rootsi suurim asula. Statistika Keskbüroo andmetel oli Stockholmi elanike arv 2005. aasta 31. detsembri seisuga 1 252 020.

Ulatus

Stockholm on nii pindala kui ka elanike arvu poolest Rootsi suurim asula ning asub suurima arvu valdade territooriumil. Asula hõlmab Stockholmi valla ning suurema osa selle eeslinnade piirkonnast. Et Statistika Keskbüroo definitsiooni järgi ei tohi hoonestuse osade vaheline vahemaa asulas ületada 200 meetrit, moodustavad mitmed suhteliselt lähedal asuvad piirkonnad eraldi asulad. See puudutab näiteks Lidingö valda ja Täbyd.  

Asula on välja kujunenud pika aja jooksul uue hoonestuse lisandumise ning varasemate eraldi asulate kokkukasvamise tagajärjel. 

Stockholmi asula ei ole sama mis Suur-Stockholm, mis hõlmab suurema piirkonna.

Vallad
Stockholmi asula umbes 1,2 miljonit elanikku jaotuvad 11 valla vahel järgmiselt:  

Elanike arv oli 2005. aasta 31. detsembri seisuga 1 252 020  ning pindala 37 730 hektarit. Rahvastiku tihedus oli 3 318 in/km².

Asula piirid teeb Statistika Keskbüroo kindlaks iga viie aasta tagant. 2005. aasta 31. detsembri seis avaldati 30. novembril 2006.

Lennujaamad
Asula piires asub Stockholmi Bromma lennujaam. 

Linna teenindavad veel 
Stockholmi Arlanda lennujaam Sigtuna vallas
Stockholmi Skavsta lennujaam Södermanlandi läänis Nyköpingi lähedal 
Stockholmi Västeråsi lennujaam

Linnasisene ühistransport
Stockholmi ühistransport on integreeritud Stockholmi lääni ühistransporti, mida korraldab AB Storstockholms Lokaltrafik.

Metroo

Stockholmi metroo on Rootsi ainus metroo. Ta jääb tervenisti asula piiresse.  

Stockholmi metroo on teede kogupikkuse poolest maailma metroode seas 13. kohal. Linna elanike arvu kohta on ta teede kogupikkuse poolest esikohal. 

Metrool on 110 km rööpmepikkust ja sada jaama. Need jagunevad rohelise, punase ja sinise liini vahel.

Haridus
Stockholm on üliõpilaste arvu poolest Rootsi asulate seas esikohal. 

Linnas töötavad järgmised kõrgkoolid ja ülikoolid:

Handelshögskolan i Stockholm 
Konstfack 
Kuninglik Kunstikõrgkool (Kungliga Konsthögskolan) 
Kungliga Musikhögskolan i Stockholm *(KMH)
Kuninglik Tehnikakõrgkool (Kungliga Tekniska högskolan, KTH)
Lärarhögskolan i Stockholm (LHS)
Stockholmi Ülikool (Stockholms universitet, SU)
Teaterhögskolan i Stockholm
Dramatiska Institutet (DI)
Karolinska Instituut (Karolinska institutet) Solna vallas
Söderörni Kõrgkool (Södertörns högskola, SH) Huddinge vallas Flemingsbergis

Stockholmi vanalinnas tegutseb Stockholmi eesti kool.

Sport
Stockholmis on arvukalt spordiklubisid, sealhulgas AIK, Djurgårdens IF ja Hammarby IF ning suuri spordirajatisi, sealhulgas Stockholmi staadion, Globen ja Friends Arena. Seal asus ka Råsunda staadion.  

Stockholmis peetakse prestiižikaid võistlusi, sealhulgas Stockholmi maraton ja DN-gala. 

Stockholmis peeti 1912. aasta suveolümpiamängud.

Vaata ka
 Suur-Stockholm
 Stockholmi lään
 Stockholmi lääni landsting
 Stockholmi vald
 Stockholmi keelepruuk

Viited

Välislingid

Stockholmi juht (rootsi keeles)
Stockholmi turismisait (rootsi keeles)
Stockholmi ajaveeb (rootsi keeles)

Rootsi linnad
Sadamalinnad